Broj: 711-I-1638-P-191-20-02-08

Zagreb, 2. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98719., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Ljiljane Blažević, Predsjednice Fonda za obnovu i razvoj Grada Vukovara,** na 100. sjednici, održanoj 2. listopada 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Ljiljane Blažević, predsjednice Fonda za obnovu i razvoj Grada Vukovara, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije članice Nadzornog odbora trgovačkog društva Luka Vukovar d.o.o.**
2. **Poziva se dužnosnica Ljiljane Blažević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

**Obrazloženje**

Povjerenstvo je dana 24. kolovoza 2020.g. pod brojem: 711-U-3065-P-191/20-01-1 zaprimilo neanonimnu prijavu mogućeg sukoba interesa podnesenu protiv dužnosnice Ljiljane Blažević te je povodom iste otvoren predmet pod brojem: P-191/20.

U prijavi se u bitnome navodi da je Ljiljana Blažević, predsjednica Fonda za obnovu i razvoj Grada Vukovara ujedno i predsjednica Nadzornog odbora trgovačkog društva LUKA-VUKOVAR d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 2. ZSSI-a propisano je da se odredbe toga Zakona primijenuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje Predsjednik Republike Hrvatske imenuje u skladu s odredbama Zakona o službi u oružanim snagama Republike Hrvatske. Uvidom u Registar dužnosnika utvrđeno je da Ljiljana Blažević od 7. listopada 2008.g. obnaša dužnost predsjednice Fonda za obnovu i razvoj Garad Vukovara na koju ju je imenovala Vlada Republike Hrvatske te je stoga, povodom obnašanja navedene dužnosti, obvezna postupati sukladno odredbama ZSSI-a.

Uvidom u Sudski registar Trgovačkog suda u Osijeku utvrđeno je da je pod MBS: 030072664 upisano trgovačko društvo LUKA-VUKOVAR d.o.o., OIB: 53535248695. Kao predsjednica Nadzornog odbora upisana je Ljiljana Blažević koja je na navedenu funkciju izabrana odlukom skupštine društva, s danom 16. travnja 2018.g.

Uvidom u OIB dužnosnice Ljiljane Blažević, naveden u podnesenim izvješćima o imovinskom stanju i OIB predsjednice Nadzornog odbora trgovačkog društva LUKA-VUKOVAR d.o.o. utvrđeno je da je riječ o istoj osobi

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Iz prikupljenih podataka proizlazi da dužnosnica Ljiljana Blažević istovremeno uz obnašanje dužnosti predsjednice Fonda za obnovu i razvoj Grada Vukovara, u razdoblju od 16. travnja 2018.g. obavlja i poslove predsjednice Nadzornog odbora trgovačkog društva LUKA-VUKOVAR d.o.o. te je Povjerenstvo stoga odlučilo kao što je navedeno u točki I. izreke.

Sukladno odredbi članka 39. stavka 3. ZSSI-a, poziva se dužnosnica Ljiljana Blažević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Ljiljana Blažević, elektronička dostava
2. Podnoistelju prijave, putem e-maila
3. Objava na internetskoj stranici Povjerenstva
4. Pismohrana